
Informatīvais ziņojums “Par akciju sabiedrības “Pasažieru vilciens” fiskālo ietekmi uz vispārējās valdības budžeta bilanci 2025. – 2028. gadā”


















2024. gada augusts


1. Pamatojums informatīvā ziņojuma virzībai (iesniegšanas pamatojums)
Informatīvais ziņojums ir sagatavots atbilstoši likuma “Par valsts budžetu 2024. gadam un budžeta ietvaru 2024., 2025. un 2026. gadam” (turpmāk – Likums) 19. pantam, kas paredz, ka vispārējās valdības sektorā iekļautās valsts kapitālsabiedrības negatīvā ietekme uz vispārējās valdības budžeta bilanci, kas aprēķināta saskaņā ar Likuma 12. pielikumu, 2025. un 2026. gadā drīkst pārsniegt 5 000 000 euro tad, ja ir saņemta Ministru kabineta piekrišana.
2. Situācijas apraksts
1) Akciju sabiedrība “Pasažieru vilciens” (turpmāk - AS Pasažieru vilciens) Valsts kases ePārskati sistēmā 2024. gada 10. jūlijā iesniedza anketu “Kapitālsabiedrības ietekme uz vispārējās valdības sektora budžeta bilanci un parādu” (turpmāk – Anketa), norādot, ka AS Pasažieru vilciens ietekme uz vispārējās valdības sektora budžeta bilanci 2024. gadā ir negatīva -40,7 milj. euro,  2025. gadā negatīva -8,3 milj. euro, 2026. gadā pozitīva 4 milj. euro, 2027. gada pozitīva 3,7 milj. euro un 2028. gadā pozitīva 2,8 milj. euro.
2) Saskaņā ar Ministru kabineta 2022. gada 26. oktobra rīkojumu Nr.763 “Par Satiksmes ministrijas ilgtermiņa saistībām jauno elektrovilcienu projekta īstenošanai” (turpmāk – MK rīkojums Nr.763) 1. punktu AS Pasažieru vilciens līdz 2025. gadam ir piešķirts finansējums vilcienu remontu centra (turpmāk – DEPO) izbūvei. Atbilstoši MK rīkojuma Nr.763 pielikumam piešķirtā finansējuma apmērs DEPO izbūvei 2024. gadā ir 11 176 689 euro un 2025. gadā 2 674 311 euro.
3) Ņemot vērā MK rīkojuma Nr.763 1. punktā noteikto, ka ilgtermiņa saistības atļauts uzņemties laika periodā līdz 2025. gadam, AS Pasažieru vilciens, sagatavojot Anketu, 2024. gada prognozē iekļāva faktiski plānoto finansējuma izlietojumu 1,5 milj. euro apmērā, bet visu atlikušo finansējumu iekļāva 2025. gadā, līdz ar to 2025. gadā radot negatīvu ietekmi uz vispārējās valdības sektora budžeta bilanci, kas pārsniedz 5 milj. euro.
4) Izvērtējot aktuālo DEPO izbūves projekta laika plānu, AS Pasažieru vilciens secināja, ka DEPO izbūvei saskaņā ar MK rīkojumu Nr. 763 piešķirto finansējumu paredzēts izlietot pēc MK rīkojuma Nr.763 1. punktā noteiktā termiņa, t.i., līdz 2028. gadam beigām. Līdz ar to Satiksmes ministrija sadarbībā ar AS Pasažieru vilciens paredz sagatavot informatīvo ziņojumu par DEPO izbūves projekta turpmākajiem īstenošanas scenārijiem un veikt grozījumus MK rīkojumā Nr. 763, pagarinot DEPO projekta īstenošanas termiņu un precizējot MK rīkojuma Nr. 763 1.2. apakšpunktā norādīto izmaksu sadalījumu pa gadiem. DEPO izbūvi paredzēts uzsākt tikai pie nosacījuma, ja Ministru kabinets saskaņos grozījumus MK rīkojumā Nr. 763.
5) Ņemot vērā iepriekš minēto, AS Pasažieru vilciens veica ietekmes uz vispārējās valdības sektora budžeta bilanci pārrēķinu par periodu no 2024. līdz 2028. gadam, ņemot vērā aktuālo DEPO izbūves projekta plānu. Precizētā AS Pasažieru vilciens ietekme uz vispārēja valdības sektora budžeta bilanci ir norādīta sekojošā tabulā.
	Gads
	2024
	2025
	2026
	2027
	2028

	Anketā norādītā AS Pasažieru vilciens ietekme uz vispārējās valdības sektora budžeta bilanci, EUR
	- 40 678 608 
	- 8 288 897 
	3 994 458 
	3 654 436 
	2 775 888 

	Izmaiņas sakarā ar DEPO izmaksu pārrēķinu sadalījumā pa gadiem
	936 201
	10 255 200
	-3 459 072
	-4 354 886
	-3 377 443

	Precizētā AS Pasažieru vilciens ietekme uz vispārējās valdības sektora budžeta bilanci, EUR
	-39 742 407
	1 966 303
	535 386
	-700 450
	-601 555


6) [bookmark: _Hlk173363117]Atbilstoši precizētajai AS Pasažieru vilciens ietekmei uz vispārējās valdības sektora budžeta bilanci 2025. un 2026. gadā netiek paredzēta negatīva ietekme, kas pārsniedz 5 000 000 euro.

3. Secinājumi
1) Finanšu ministrijai, izstrādājot likumprojektu “Par valsts budžetu 2025. gadam un budžeta ietvaru 2025., 2026. un 2027. gadam”, ņemt vērā AS Pasažieru vilciens precizēto ietekmi uz vispārējās valdības budžeta bilanci.
2) Uzdevums par nepieciešamību Satiksmes ministrijai sagatavot un iesniegt Ministru kabinetā grozījumus MK rīkojumā Nr.763 ir paredzēts arī pie Satiksmes ministrijas izstrādātās tiesību akta lietas Nr.24-TA-654 - noteikumu projekts “Eiropas Savienības kohēzijas politikas programmas 2021.–2027. gadam 2.4.1. specifiskā atbalsta mērķa "Veicināt ilgtspējīgu multimodālu mobilitāti, veicinot elektrotransportlīdzekļu izmantošanu" 2.4.1.2. pasākuma "Bezemisiju vilcienu iegāde - elektrovilcieni" īstenošanas noteikumi”.

